En 34-årig mand fra Aalborg er mandag eftermiddag kommet til skade efter et biluheld i Vodskov. Det oplyser Karsten Højrup, vagtchef ved Nordjyllands Politi. Manden overhalede en anden bilist, der i krydset mellem Vodskov Kirkevej og Langbrokrovej, ventede på at dreje til venstre. -	Den 34-årige rammer bilisten foran sig, formentlig i høj fart og mister herredømmet overbilen. Bilen skrider ud, ender i en have og rammer huset, siger vagtchefen. Manden var kortvarigt bevidstløs, og er nu kørt til sygehuset som traumepatient. Formentlig har han alvorlige personskader, fortæller Karsten Højrup. Føreren af den anden bil kom ikke til skade. Der er skade på begge biler, men ikke voldsomme skader på huset. En bilinspektør på stedet er ved at undersøge, hvad der præcis er sket.

Opsummering:
En mand er mandag eftermiddag kørt på sygehuset formentlig med alvorlige personskader, oplyser Nordjyllands Politi.